text: 25-årig kvinde i livsfare efter brand i Ribe 
  03 januar 2015 kl. 13.24
  En helikopter har fløjet en 25-årig kvinde på Rigshospitalet efter en brand i Ribe lørdag middag.
  En 25-årig kvinde er lørdag middag i livsfare efter en brand i Ribe, hvor hun blev forbrændt på overkroppen og i ansigtet, oplyser Syd- Sønderjyllands Politi.
  Politiet blev alarmeret om branden klokken 12.19, og en helikopter har fløjet kvinden til behandling på Rigshospitalet.
  -Vi har en ung kvinde, som er blevet forbrændt på cirka 20 procent af kroppen, og hun er i livsfare, da hun er forbrændt på overkroppen og i ansigtet, siger vagtchef Jesper Hansen til Ritzau.
  Politiet har en formodning om årsagen til branden, men ønsker ikke på nuværende tidspunkt informere om denne.
  -Vores teknikere skal nu undersøge årsagen til branden, men der foreligger ikke noget, som tyder på noget kriminelt, fortæller vagtchefen.
  De pårørende til kvinden er underrettet.
  